**Peisaj tomnatic**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trage zarea după sine

Timpurile iluzorii

Și din ploaia de lumine

Strigă norii și cocorii.

Împreună se-mpreună

Frumusețea și mâhnirea

Parcă astăzi se cunună

Brumărelul cu iubirea.

Dumitrițele ca niște

Ochi lăsați fără răspunsuri

Prind în văz un cârd de gâște

Ce se pierd după apusuri.

Și se duc fără, odată,

În trecut ca să privească

Lăsând palida uitată

Străduința pământească.

Doar privesc cum diadema

Cârdului în zări se curmă

Și mă doare crizantema

Care caută o urmă.

Nu am cale, nu am punte

Din etate în speranță

Ca și lebăda c-un ultim

Strigăt aruncat în viață.

Doar aud cum vremi se iscă

Mohorâte în hotare

Că-mi țipă sufletul - gâscă

Prinsă toată în strigare.

Victor Bragagiu